**CITYCON OYJ**

**Iso Omena on pääkaupunkiseudun suositelluin ja viihtyisin kauppakeskus**

Uudistetun ja laajennetun Ison Omenan parantuneet palvelut näkyvät selvästi pääkaupunkiseudun kauppakeskusasiakkaiden mielikuvissa ja kokemuksissa. Tämä käy ilmi Taloustutkimuksen vuosittain tekemästä Pääkaupunkiseudun kauppakeskukset –tutkimuksesta.

Iso Omena nousi yleisarvosanalla mitattuna viime vuoden 10. sijalta neljänneksi parhaaksi kauppakeskukseksi. Tutkimuksesta käy myös ilmi, että kahvila- ja ravintolapalveluiden merkitys kauppakeskusten vetovoimatekijänä on noussut selvästi. Vastaajat arvioivat näiden tason nousseen merkittävästi Isossa Omenassa viime vuoteen verrattuna. Toinen vastaajille aiempaa selvästi tärkeämpi kauppakeskusten tarjonnan osa-alue ovat palvelut. Tutkimuksen mukaan Isossa Omenassa on nyt pääkaupunkiseudun parhaat palvelut.

”Ison Omenan laajennuksessa lisäsimme nimenomaan ravintoloiden ja julkisten sekä yksityisen palveluiden määrää. Espoon kaupungin palvelutori on ollut valtava menestys ja ravintolamaailmasta löytyy lähes 50 erilaista vaihtoehtoa. On hienoa nähdä, että ensinnäkin nämä valitsemamme tarjonnan painopisteet ovat myös kauppakeskusten asiakkaille entistä tärkeämpiä ja toisekseen olen iloinen, että asiakkaat arvostavat Ison Omenan palveluita ja ravintolatarjontaa”; Cityconin kaupallinen johtaja Sanna Yliniemi sanoo.

Myös paikoitustilojen saatavuus on parantunut edellisvuoteen verrattuna.

”Avasimme elokuussa uuden pysäköintihallin ja uusia ajoramppeja sinne. Tutkimus osoittaa, että asiakkaat ovat löytäneet ne”, Yliniemi arvioi.

Iso Omena koetaan myös erittäin viihtyisäksi kauppakeskukseksi. Ison Omenan uudistamisessa onkin painotettu erityisen paljon viihtyisyyttä lisäämällä oleskelualueita, panostamalla asiakkaiden wc-tiloihin, laadukkaisiin materiaaleihin ja valaistukseen.

Noin joka toinen Isossa Omenassa asioinut ja tutkimukseen vastannut henkilö olisi valmis suosittelemaan sitä muille. Tutkimuksessa käytetyllä NPS-mittarilla (Net Promoter Score) arvioiden Iso Omena onkin pääkaupunkiseudun suositelluin kauppakeskus.

Taloustutkimuksen tutkimuksessa haastateltiin maalis-huhtikuussa reilua 1000 henkilöä.

”Olen erittäin tyytyväinen tutkimuksessa saavutettuihin hyviin tuloksiin. Ne osoittavat, että laajennettu ja uudistettu Iso Omena on otettu hyvin vastaan. Tässä tutkimuksessa ei vielä näy laajennuksen toisen vaiheen ja metron vaikutus, joten uskon, että olemme todella hyvällä polulla kehittämässä Isosta Omenasta pääkaupunkiseudun parasta kauppakeskusta”, Sanna Yliniemi toteaa.